Paîs Basc: riforme dai modei linguistics te CAB, il PNV si tire indaûr
Il plan pe riforme dai modei linguistics intes scuelis de Comunitât Autonome Basche al è za pront, ma cun dute probabilitât no si lu metarà in vore ta cheste legjislature. Daûr dal progjet di riforme e je la volontât di infuartî la presince de lenghe basche inte scuele e fâ in maniere che ducj i students a jessin dal percors scolastic cuntune capacitât linguistiche dal euskara suficiente. Chest intindiment al veve cjatât la poie de maiorance dal Parlament de CAB e, daspò che il plan al jere stât metût adun dal Dipartiment pe educazion vuidât di Tontxu Campos (Eusko Alkartasuna), si calcolave di fâ cognossi al public il document dentri de fin dal Astât. Lis primis indiscrezions a fevelavin di superâ, in maniere progressive, il sisteme linguistic atuâl fondât su trê modei (model scolastic cul basc veicolâr, fûr che pal studi dal castilian; model bilengâl basc – castilian; e model cul castilian veicolâr, fûr che pal studi dal basc) par rivâ a di un model unitari cuntune presince alte de lenghe basche veicolâr e cuntun esam che al certifichi lis competencis linguistichis pal euskara. I partîts spagnoliscj – o sei PP e PSE (sezion basche dal PSOE) – no àn mai viodût di bon voli chest progjet, ma tai ultins timps i socialiscj a àn alçât il tîr sigurant la lôr oposizion totâl. Daspò di chescj ultins atacs, il Partît Nazionalist Basc (PNV) – che al guvierne la CAB intune cun EA e EB-IU – al à comunicât, cjapant in cuintripît i siei stes aleâts di guvier, che prime di meti in vore la riforme al coventarà inviâ la sperimentazion in cualchi scuele, ven a dî che i timps par che il progjet al puedi partî pardabon a saran une vore luncs. Cualchi timp indaûr, in ocasion dal vôt parlamentâr, il PNV al veve invezit votât a pro de riforme dai modei linguistics, intune cun EA, EB-IU e cu la çampe indipendentiste basche.
Font: Gara, 04/08/08; Deia, 03/08/08
fur_Latn fur_Latn cat_Latn